Smernica Rady
z 19. decembra 1985,
ustanovujúca zoznam simulantov, ktoré sa použijú pri testovaní migrácie komponentov plastických materiálov a predmetov, ktoré prichádzajú do styku s potravinami
(85/572/EHS)
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na smernicu Rady 82/711/EHS z 18. októbra 1982 stanovujúca základné pravidlá nevyhnutné pre testovanie vylúhovania zložiek z plastických materiálov a predmetov, ktoré prichádzajú do styku s potravinami [1], najmä na článok 2 ods. 3,
so zreteľom na návrh Komisie [2]
so zreteľom na stanovisko Zhromaždenia [3],
so zreteľom na stanovisko Hospodárskeho a sociálneho výboru [4],
keďže na základe článku 2 ods. 3, spolu s prvou zarážkou kapitoly 1 ods. 2 prílohy k smernici 82/711/EHS sa nachádza, že majú byť stanovené vhodné simulanty na vykonanie migračných testov pre plastické materiály a predmety, ktoré prichádzajú do styku s jednotlivými potravinami alebo špecifickou skupinou potravín;
keďže sa nesmie vylúčiť, v prípade potreby, možnosť, aby sa uplatnili iné metódy na testovanie migrácie ako sú tie, ktoré sú ustanovené touto smernicou;
keďže pri stanovení vhodných simulantov sa musí brať ohľad predovšetkým na chemické zloženie potravín a ich fyzikálne vlastnosti;
keďže v prípade niektorých potravín obsahujúcich tuk, sú výsledky získané z migračných testov vyššie ako tie, ktoré sa získajú pri migračných testoch samotných potravín a keďže z tohto dôvodu môžu byť výsledky korigované uplatnením príslušného "redukčného faktora" vhodného pre určitú situáciu; keďže existencia vhodných metód analýzy je nevyhnutná pre vykonávanie tejto smernice v určitých špecifických prípadoch predovšetkým takých, keď materiály a predmety prichádzajúce do styku s potravinami majú na povrchu tukové látky;
keďže prispôsobenie sa tejto smernice k technickému pokroku znamená zavedenie opatrení, ktorých prijatie na účel zjednodušenia a urýchlenia procesu je spravidla v zodpovednosti Komisie;
keďže vo všetkých prípadoch, keď sa Rada poradí s orgánom Komisie, zavedenie opatrení, ktoré sa týkajú plastických materiálov a predmetov, ktoré prichádzajú do styku s potravinami, ustanoví sa procedúra, ktorou sa vytvorí úzka spolupráca medzi členskými štátmi a Komisiou v rámci Stáleho výboru pre potraviny, ktorý bol ustanovený rozhodnutím 69/414/EHS [5],
PRIJALA TÚTO SMERNICU:
Článok 1
Podľa článku 2 ods. 3 smernice 82/711/EHS simulanty, ktoré majú byť použité na testovanie migrácie komponentov plastických materiálov a predmetov, ktoré prichádzajú do styku s jednotlivými potravinami alebo špecifickou skupinou potravín, a koncentrácia týchto simulantov je taká ako je stanovená v prílohe.
Článok 2
Bez dopadu na článok 1, zoznam látok alebo materiálov, ktorých použitie je povolené na úkor všetkých ostatných, v prípade, kde je to vhodné, môže ustanoviť metódy testovania migrácie jednotlivých komponentov plastických materiálov a predmetov, ktoré sa odlišujú od tých, ktoré sú ustanovené v prílohe.
Článok 3
Úpravy, ktoré je nutné urobiť k prílohe k tejto smernici vzhľadom na pokrok vo vedeckých a technických znalostiach, sa prijmú podľa postupu, ktorý je ustanovený v článku 10 smernice 76/893/EHS [6].
Článok 4
Členské štáty prijmú všetky opatrenia nevyhnutné na dosiahnutie súladu s touto smernicou najneskôr do tej doby, ako prijmú opatrenia na vykonanie smernice 82/711/EHS.
Článok 5
Táto smernica je adresovaná členským štátom.
V Bruseli 19. decembra 1985